FI Euroopan unionin virallinen lehti CE 88/62

(2004/C 88 E/0068)

KIRJALLINEN KYSYMYS E-2091/03

esittäjä(t): Paulo Casaca (PSE) komissiolle

(24. kesäkuuta 2003)

Aihe: AKT-maiden trooppisia tuotteita koskevat laskuperusteet

Sain Norsunluurannikon ananaksen ja banaanin tuottajien-viejien keskusjärjestöltä kopion sen komissiolle lähettämästä 28. toukokuuta 2003 päivätystä kirjeestä. Norsunluurannikolle, kuten kaikille kyseisiä hedelmiä vieville AKT-maille, tämä toiminta on elintärkeä. Yhtä elintärkeää niille on se, että Euroopan unionin toimielimillä on kyseisten maiden tuontia koskevat selkeät, puolueettomat ja oikeudenmukaiset säännöt. Talousarvion valvontavaliokunnan varapuheenjohtajan luin kyseisen kirjeen tästä syystä erityisellä mielenkiinnolla.

Voiko komissio laatia kertomuksen, jossa selvitetään tarkasti kyseisiä trooppisia hedelmiä koskevat yhteisön tuet ja tullit sekä mahdolliset näitä asioita koskevat puutteet ja ehdotukset niiden korjaamiseksi?

Voiko komissio varmistaa, että tämä kertomus on parlamentin tarkasteltavissa vuoden 2002 talousarviota koskevan vastuuvapausmenettelyn yhteydessä?

Poul Nielsonin komission puolesta antama

yhteinen vastaus

kirjallisiin kysymyksiin E-2058/03 ja E-2091/03

(31. heinäkuuta 2003)

Komission asetuksessa (EY) N:o 1609/1999 säädetään erityisen tukikehyksen vahvistamisesta perinteisille AKT-banaanien toimittajavaltioille annetun neuvoston asetuksen (EY) N:o 856/1999 täytäntöönpanoa koskevista yksityiskohtaisista säännöistä, mukaan luettuna säännöt maakohtaisten osuuksien laskentamenetelmästä. Mitä tulee molemmissa kysymyksissä viitattuun banaaninviejien keskusjärjestön (OCAB) kirjeeseen, komissio tapasi 20. kesäkuuta 2003 järjestön edustajia ja keskusteli perinpohjaisesti kirjeessä esiin otetuista kysymyksistä. Kuten jo aiemmissa yhteyksissä on tehty selväksi, komissio selitti toistamiseen erityisen tukikehyksen taustaa ja toimintaa. Tukikehyksen ja voimassa olevien sääntöjen ja määräysten mukaisesti kilpailukyvyltään heikommat tuottajat (eli karibialaiset tuottajat) ovat toistaiseksi saaneet enemmän tukea, kun taas kilpailukykyisemmille (kuten Norsunluurannikon) tuottajille tukea on myönnetty vähemmän. Vuodesta 2004 tätä sovellustapaa aiotaan neuvoston ja komission asetusten nojalla muuttaa. Kaikkiin tuensaajiin on sovellettava vähennyskerrointa, mutta vähennys on pienempi kilpailukykyään kasvattaneille AKT-maille ja se suhteutetaan siihen, missä määrin kilpailukyky on kasvanut. Tapaamisessa OCAB:n edustajat totesivat omasta puolestaan, että niiden näkökulmasta komissio on aina soveltanut komission asetuksessa säädettyä menetelmää moitteettomasti ja oikeudenmukaisesti. Heille myös selvennettiin, ettei komissio ole koskaan katsonut tai epäillyt, että Eurostatin tietojen käyttäminen johtaisi komission asetuksen vääristyneeseen soveltamiseen. Päinvastoin, komission edustajat korostivat keskustelukumppaneilleen sitä, miten tärkeitä objektiiviset, vertailukelpoiset ja ajantasaiset tiedot ovat maakohtaisten osuuksien vuosittaisessa laskemisessa. Erityisen tukikehyksen käyttöönoton aikaan ainoastaan Eurostatin CIF-hinnat (kulut, vakuutus ja rahti) täyttivät kaikki edellä luetellut kriteerit. Toistaiseksi OCAB eikä mikään muukaan asianomainen osapuoli ole ehdottanut Eurostatin tiedoille käyttökelpoista vaihtoehtoa.

Mitä taas tulee pyyntöön raportin laatimisesta sekä tukijärjestelmää että tulleja koskevan tilanteen osalta, komissio muistuttaa, että sen neuvostolle ja parlamentille toimittama kaksivuotiskertomus (1) neuvoston asetuksella vahvistetun erityisen tukikehyksen toiminnasta on parhaillaan parlamentin käsittelyssä. Lisäksi komissio toimittaa parlamentille ja neuvostolle 31. joulukuuta 2004 mennessä kertomuksen banaanialan yhteisestä markkinajärjestelystä 13. helmikuuta 1993 annetun neuvoston asetuksen (ETY) N:o 404/93 (2) 32 artiklassa säädetyn mukaisesti. Kyseisessä kertomuksessa tarkastellaan sekä AKT-banaanien kauppavirtojen että niiden osuuksien kehitystä yhteisön markkinoilla. Komissio on huomioinut OCAB:n esittämät epäilykset tiettyjen tilastotietojen suhteen ja selvittää asiaa parhaillaan Eurostatin sekä tiedot keränneiden jäsenvaltioiden toimivaltaisten viranomaisten avustamana.

Edellä esitetyn perusteella komissio ei näe mitään syytä muuttaa voimassa olevaa lainsäädäntöä. On syytä korostaa, että nykyisten säännösten ansiosta perinteiset AKT-banaanien tuottajat, Norsunluurannikko mukaan luettuna, ovat saaneet huomattavaa taloudellista apua alalle kriittisen siirtymävaiheen ajan.

Vaikka OCAB:n huomautukset koskevat yksinomaan banaaneja, arvoisaa parlamentin jäsentä pyydetään kiinnittämään huomiota myös siihen seikkaan, että ananastuotantoon tarkoitettua erityistä rahoitustukea myönnetään tällä hetkellä ainoastaan Martiniquelle ja Azoreille voimassa olevan, yhteisön syrjäisimpiä alueita koskevan lainsäädännön mukaisesti. Toistaiseksi kyseisen tuen hallinnointi ei ole tuottanut merkittäviä ongelmia.

(1) KOM(2002) 763 lopullinen.

(2) EYVL L 47, 25.2.1993.